গোল করতে পারছেন না তিনি। ইস্টবেঙ্গল সমর্থকরা তাকিয়ে তাঁর পায়ের দিকে। গোল চাইছেন তাঁরা। আর তিনি ওয়েডসন আনসালমে পালটা শর্ত আরোপ করছেন তাঁর বন্ধুদের উপরে। ইস্টবেঙ্গল সমর্থকদের উপরে। গোল তিনি করবেন বলে প্রতিশ্রুতি দিচ্ছেন। তার বদলে লাল-হলুদ সমর্থকদের করতে হবে একটা কাজ। সেই শর্ত ইস্টবেঙ্গল সমর্থকরা পূরণ করতে পারলেই তিনি চলতে শুরু করে দেবেন।

আইলিগে টানা দু’টো ম্যাচ ড্র করেছে ইস্টবেঙ্গল। এর মধ্যে রয়েছে ডার্বি ম্যাচও। শিলং লাজংয়ের বিরুদ্ধে ছেলেদের খেলা দেখে হতাশায় মুখ ঢেকেছেন ট্রেভর জেমস মর্গ্যান। এই ছবি সংবাদমাধ্যমে প্রকাশিত হয়েছে। শুক্রবার আইজল এফসি-র বিরুদ্ধে অ্যাওয়ে ম্যাচ খেলার জন্য কলকাতা ছেড়েছে লাল-হলুদ শিবির। আইজলের বিরুদ্ধে ইস্টবেঙ্গল কী করবে, তার উত্তর দেবে সময়।
আইজল-ইস্টবেঙ্গল ম্যাচের বল গড়ানোর আগে লাল-হলুদ সমর্থকদের কাছে অদ্ভুত এক আবদার করে বসেছেন ওয়েডসন। বাংলাদেশের ক্লাব শেখ জামাল ধানমুন্ডি থেকে এই বাংলায় খেলতে এসেছেন ওয়েডসন। গোল করলেও, গোলের গন্ধমাখা বল সতীর্থের উদ্দেশে বাড়ালেও ধারাবাহিকতা দেখাতে পারেননি তিনি। তাঁর কাছ থেকে ইস্টবেঙ্গল সমর্থকদের প্রত্যাশাও আকাশছোঁয়া। সেই ওয়েডসন নিজের ফেসবুকে পোস্ট করে তাঁর বন্ধুদের বলছেন, ‘আমার ফেসবুক বন্ধুদের কাছে আবেদন করছি, আপনারা দয়া করে বেস্ট টপ মডেল হাইতির ফেসবুক পেজে গিয়ে কার্স্টিন জোসেফকে লাইক দিন। ওর নম্বর ২৪।’

ওয়েডসন এই পোস্ট করার সঙ্গে সঙ্গেই তাঁর ফেসবুক বন্ধু এবং লাল-হলুদ সমর্থকরা ঝাঁপিয়ে পড়ে মন্তব্য করতে শুরু করেন। এক সমর্থক বলছেন, ‘অবশ্যই লাইক দেব। তবে আমাদের একটা প্রতিশ্রুতি দিতেই হবে। আমাদের জয়ের রাস্তায় ফেরাতে হবে।’ জবাবে ওয়েডসন পালটা বলেছেন, ‘অবশ্যই। তবে তোমার বন্ধুদেরও বলো যেন ২৪ নম্বর মডেলকে লাইক দেন।’

তার পরেই ওয়েডসনের আর্জি তাঁর সমর্থকদের কাছে, ‘পেজটাকে লাইক না দিলেও চলবে। কেবল জোসেফকে লাইক দিলেই চলবে।’ লাল-হলুদ তারকার এমন অদ্ভুত আবদার শোনার পরে স্থির থাকতে পারেননি কট্টর ইস্টবেঙ্গল সমর্থকরা। এক ভক্ত তো লিখেছেন, ‘কলকাতা থেকে টাকা কামাচ্ছে আর মন পড়ে রয়েছে হাইতির মডেলের দিকে। কোনও ফোকাসই নেই। আইজল ম্যাচে এরা ডোবাবে।’ বেশ কয়েকজন লাল-হলুদ সমর্থক আবার কার্স্টিন জোসেফের পেজে গিয়ে লিখেছেন, ‘ওয়েডসন আমরা লাইক দিয়েছি। আমাদের কিন্তু আইলিগ দিতে হবে।’
জোসেফ কে হন ওয়েডসনের? এই মডেল যাতে বেশি লাইক পান, তার জন্য হাইতিয়ান এই তারকার এত নজর কেন? ওয়েডসন স্বয়ং এবেলা.ইন-কে বলেছেন, ‘বেশি লাইক পেলে জোসেফই চ্যাম্পিয়ন হবে।’ কিন্তু হাইতির এই মডেল সম্পর্কে ওয়েডসনের কে হন, তার জবাব দেননি। জোসেফ যেই হোন না কেন ওয়েডসনের, লাল-হলুদ ভক্তরা কিন্তু হাইতির এই ফুটবলারের পাশেই রয়েছেন। তাঁর পা থেকে চাইছেন কেবল গোল। ওয়েডসন গোল করলে ইস্টবেঙ্গল সমর্থকরা খুশি।